

**Finančná správa**

Tlačová správa

**FS zlepšuje formu obojsmernej komunikácie s klientami**

BRATISLAVA – 7.10.2024: **Finančná správa (FS) informuje klientov o zmenách elektronických úradných dokumentov, doručovaných prostredníctvom Ústredného portálu verejnej správy (ÚPVS). FS komunikuje s klientami vo vzťahu ku všetkým druhom dane od roku 2022 elektronicky. Pre zefektívnenie komunikácie zavádza od 12.10.2024 do praxe zmenu, ktorá vyplynula zo zmien na ÚPVS. Zmena umožňuje samostatnú autorizáciu sprievodného eFormulára a samostatnú autorizácia PDF dokumentu**.

Klienti, ktorí využívajú elektronickú schránku na ÚPVS sú zvyknutí, že elektronický úradný dokument (EÚD) tvorí spoločne autorizovaný eFormulár a PDF dokument. **Od 12.10.2024 bude EÚD tvoriť autorizovaný PDF dokument, ktorý bude autorizovaný samostatne.** Platí, že eFormulár bude tiež doručovaný do schránok na ÚPVS a bude autorizovaný samostatne, pričom eFormulár netvorí súčasť elektronického úradného dokumentu.

Klientom, ktorí využívajú elektronickú schránku na ÚPVS a schránku majú aktivovanú na doručovanie, sa elektronický úradný dokument zobrazí ako samostatne autorizovaný PDF dokument v časti prílohy. Elektronicky autorizovaný PDF dokument je možné využiť na právne účely s rovnakými právnymi účinkami. Doteraz bol PDF dokument súčasťou podpisovaného kontajnera, v ktorom bol spoločne autorizovaný s eFormulárom.

Finančná správa je orgánom štátnej správy v oblasti daní, poplatkov a colníctva. Úlohou FS je výber daní a cla s cieľom zabezpečiť príjmy do štátneho rozpočtu SR a EÚ. Finančná správa je modernou proklientsky orientovanou inštitúciou s cieľom zintenzívniť elektronickú komunikáciu. Viac informácií nájdete na [www.financnasprava.sk](http://www.financnasprava.sk/)

*Mgr. Daniel Súkup, hovorca finančnej správy, tel: +421 908 979 904, daniel.sukup@financnasprava.sk*